Ole Hækkerup (S), 2012-01-17:
Hvis jeg lige skal knytte an til den sidste ordveksling, der var her, vil jeg sige, at jeg synes, at pointen jo er, at vi skal sørge for ikke at få snakket os fra hinanden nu, for man kunne godt have en almindelig politisk polemik, hvor man spurgte: Jamen hvorfor skete der ikke noget under den gamle regering, og hvad med, dengang Dansk Folkeparti sad mere centralt osv. osv.?
Men jeg synes i virkeligheden, det ville være ærgerligt, hvis vi kom ud i sådan en debat i stedet for at spørge, hvordan vi kan sørge for at bevæge os effektivt og målrettet hen over scenen, så vi i virkeligheden bruger det her som anledning til ikke at få snakket os fra hinanden og til ikke at bruge det til at lave et politisk spil, hvor gerne jeg end ellers deltager i det.
Jeg vil så vende tilbage til ordførertalen.
Det er jo rigtigt, som det allerede er blevet nævnt, at Dansk Folkeparti lægger op til, at forældelsesfrister i sager om sexovergreb mod børn bliver afskaffet.
Jeg tror, jeg i virkeligheden har det lidt, som også hr. Karsten Lauritzen havde det, nemlig at nogle af de sager, vi har set i medierne fra Brønderslev, Esbjerg og andre steder, jo på alle måder er forfærdelige, og at de er hjertegribende.
Sandheden er også, at der er en masse sager, som ikke ender med at blive omtalt i medierne.
Jeg har det sådan, at jeg synes, det i virkeligheden er en fælles opgave for Folketinget at få gjort, hvad vi kan for i det hele taget at forebygge sexovergreb mod børn, at få straffet dem, der har begået overgrebene, at få hjulpet ofrene og gøre, hvad vi kan for at sikre, at det ikke sker mere – og det var derfor, jeg begyndte med at sige det, jeg gjorde.
Det er sådan mit helt grundlæggende take på det her.
Det er også derfor, jeg igen vil sige, at vi godt kunne lave et sjovt, lille politisk ordspil på, hvorfor der ikke skete noget under det gamle VKO-flertal, og spørge, hvorfor der ikke er sket noget endnu og alt det der.
Men i virkeligheden synes jeg, at det er vigtigere, at vi prøver at holde sammen på de partier – og det er jo stort set alle sammen – der er enige om, at der er nødt til at ske noget.
Vi bliver nødt til at få kigget på de her forældelsesfrister, og vi er ret tæt på at komme i hus.
Når man sammenligner det her beslutningsforslag med sidst, Dansk Folkeparti fremsatte et beslutningsforslag i relation til dette, er det bedste, at Straffelovrådets arbejde er meget, meget tættere på at være færdigt nu.
Jeg har det sådan, som jeg også fik nævnt i spørgsmålet til hr. Karsten Lauritzen, at jeg uden problemer kan sætte mig ind i, at man bør se at få kigget på, om forældelsesfristen virkelig skal ophøre ved det 28. år, for der er nogle tilfælde, hvor man er nået ud over det 28. år, som hr. Karsten Lauritzen også nævnte.
I nogle af de konkrete sager, vi har set, hvor den dømte er blevet straffet for nogle forhold, kan nogle ofre være nået til det 27. år, og jeg kan sagtens se, at var der gået 1 år eller 2 år mere, var den dømte ikke blevet straffet for disse forhold, og så havde de siddet tilbage med en lidt mærkelig følelse af, at den dømte ikke også skulle straffes for det, der var gået ud over dem.
Jeg kan sagtens se, at de også har et legitimt behov, og at det legitime behov ikke bliver dækket i dag med den forældelsesfrist, vi har.
Jeg ved selvfølgelig godt, at som tiden går, bliver det sværere og sværere at få folk dømt.
Bevisbyrden bliver jo alt andet lige sværere og sværere at løfte, jo længere man kommer på afstand af forbrydelsen, og det har – som jeg allerede har understreget – selvfølgelig betydning for ofrene med hensyn til alligevel at kunne anmelde.
Det har selvsagt også betydning for samfundet, for hvis det er muligt at løfte bevisbyrden, betyder det, at vi kan få nogle dømt og dermed sørge for, at der bliver færre ofre, og det hjælper så på den måde til at hindre nye forbrydelser.
Alt i alt er jeg enig i det værdisæt, vi allerede har været omkring, og at få kigget på forældelsesfristerne.
Jeg synes, at konklusionen om at få Straffelovrådet til at kigge på det – og det arbejde er heldigvis færdigt her til sommer, så vi nærmer os nogle konklusioner på det her – er det rigtige, og jeg synes, det skal være det, der er udkommet af debatten i dag.